ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2445/98

υποβολή: Angela Sierra González (GUE/NGL) προς την Επιτροπή

(30 Ιουλίου 1998)

Θέμα: Ενέργειες της πολυεθνικής Chiquita στη Λατινική Αμερική

Από πληροφορίες που είδαν προσφάτως το φως της δημοσιότητας προέκυψαν ενδιαφέρουσες λεπτομέρειες σχετικά με τις δραστηριότητες της πολυεθνικής εταιρείας Chiquita σε διάφορες χώρες της Λατινικής Αμερικής.

Από τις δραστηριότητες αυτές αξίζει να σημειωθούν οι εξής:

- Η πολυεθνική Chiquita ελέγχει κατά τρόπο μυστικό δεκάδες εταιρειών εμφανιζομένων ως ανεξαρτήτων, ώστε να παρακάμπτει με τη μέθοδο αυτή τους υφιστάμενους περιορισμούς σε ό,τι αφορά την έγγεια ιδιοκτησία και τους νόμους περί εθνικής ασφαλείας των χωρών της Κεντρικής Αμερικής.

- Η Chiquita και οι θυγατρικές της εταιρείες χρησιμοποίησαν στις καλλιέργειές τους φυτοφάρμακα με βλαβερές συνέπειες για την υγεία των εργαζομένων τους και του τοπικού πληθυσμού, παρά τη συμφωνία που υπέγραψε με την περιβαλλοντική οργάνωση Rainforest Alliance για την εφαρμογή προδιαγραφών ασφαλείας. Στα χρησιμοποιηθέντα φυτοφάρμακα περιλαμβάνονται και ορισμένα που έχουν απαγορευθεί σε όλες τις χώρες της ΕΕ.

- Εκατοντάδες άτομα στην Κόστα Ρίκα εξετέθησαν σε διαφυγές τοξικού αερίου από τις εγκαταστάσεις μιας θυγατρικής εταιρείας της Chiquita.

Έχει η Επιτροπή λάβει γνώση των προηρειμμένων πληροφοριών που σχολιάστηκαν από τα μέσα ενημέρωσης;

Γνωρίζει η Επιτροπή εάν η πολυεθνική Chiquita ή οι θυγατρικές της εταιρείες τηρούν τις προδιαγραφές σχετικά με την προστασία της υγείας των εργαζομένων και τη διατήρηση του περιβάλλοντος;

Απαντηση του κυρίουMarín εξ ονόματος της Επιτροπής

(22 Σεπτεμβρίου 1998)

Η Επιτροπή παρακολουθεί με ενδιαφέρον την εξέλιξη της πολυεθνικής εταιρείας "Chiquita Brands" σε πολλές χώρες της Λατινικής Αμερικής.

Όσον αφορά τη χρήση φυτοφαρμάκων υψηλής τοξικότητας κυρίως στην Κόστα Ρίκα, η Επιτροπή γνωρίζει ότι διάφορες αρχές της Κόστα Ρίκα υπέβαλαν μύνηση στο δικαστήριο υπεράσπισης των πολιτών της Κόστα Ρίκα, καθώς και ορισμένων δικαστηρίων των Ηνωμένων Πολιτειών κατά της χρήσης αυτού του είδους των φυτοφαρμάκων. Η απόφαση που εξέδωσαν τα αμερικανικά δικαστήρια απέδωσε δίκαιο στους μυνητές που αποζημιώθηκαν. Εντούτοις, οι καταγγελίες εξακολουθούν να συρρέουν.

Από την άλλη πλευρά, σύμφωνα με τις πληροφορίες που παρέχουν τα διάφορα μέσα ενημέρωσης, η πολυεθνική εταιρεία "Chiquita Brands" είναι εντάξει όσον αφορά τις πρωτογενείς οικονομικές της δεσμεύσεις και το επίπεδο ελάχιστου μισθού που έχουν επιβάλει με νόμο οι αρχές της Κόστα Ρίκα για τις δραστηριότητες της μπανάνας. Σε θέματα προστασίας του περιβάλλοντος, ο έλεγχος των δραστηριοτήτων αυτής της πολυεθνικής αποτελεί εξ ολοκλήρου αρμοδιότητα του κράτους της Κόστα Ρίκα.
ΓΡΑΠΤΗ ΕΡΩΤΗΣΗ E-2527/98

υποβολή: Graham Watson (ELDR) προς την Επιτροπή

(1 Σεπτεμβρίου 1998)

Θέμα: Πολιτική καταπίεση στη Βιρμανία

Ποιά δράση σκοπεύει η Επιτροπή να αναλάβει έναντι της στρατιωτικής δικτατορίας στη Βιρμανία που έχει ήδη στο ενεργητικό της αναρίθμητες θηριωδίες κατά του λαού της Βιρμανίας ο οποίος ζει σε συνθήκες τρομερής φτώχειας παρά την πληθώρα φυσικών πόρων;

Αντιμετωπίζει η Επιτροπή την πιθανότητα επιβολής οικονομικών κυρώσεων κατά της κυβέρνησης της Βιρμανίας;

Απάντηση του κ. Marín εξ ονόματος της Επιτροπής

(28 Σεπτεμβρίου 1998)

Η Επιτροπή εξακολουθεί να παροτρύνει τους εταίρους της να ασκούν πιέσεις στην κυβέρνηση της Βιρμανίας για την έναρξη ουσιαστικού διαλόγου με την αντιπολίτευση. Το θέμα αυτό αποτέλεσε, ιδίως, σημαντικό αντικείμενο συζήτησης κατά τις πρόσφατες συζητήσεις με τους εταίρους της Ένωσης των Εθνών της Νοτιοανατολικής Ασίας(ASEAN).

Στο πλαίσιο της κοινής θέσης, η συνεργασία με τη Βιρμανία εξακολουθεί να εκκρεμεί και θα παραμείνει σε εκκρεμότητα μέχρις ότου σημειωθεί ουσιαστική πρόοδος προς τον εκδημοκρατισμό και το σεβασμό των δικαιωμάτων του ανθρώπου. Θα χρηματοδοτούνται μόνο ανθρωπιστικά προγράμματα.

Ακόμη, εκτός του πολιτικού πλαισίου, πρέπει να υπενθυμιστεί ότι η Ένωση έχει αποσύρει προσωρινά την πρόσβαση της Βιρμανίας στις δασμολογικές προτιμήσεις που παρέχονται στο πλαίσιο του συστήματος γενικευμένων δασμολογικών προτιμήσεων (ΣΓΠ) λόγω της εφαρμοζόμενης πρακτικής καταναγκαστικών έργων (κανονισμός (ΕΚ) 552/97 του Συμβουλίου της 24ης Μαρτίου 1997)(1).).

Η Ένωση αποφάσισε να εξετάσει την επιβολή πρόσθετων μέτρων, με ταυτόχρονη παράταση της ισχύος της κοινής θέσης για τη Βιρμανία. Η απόφαση για την επιβολή περαιτέρω κυρώσεων κατά της βιρμανικής κυβέρνησης πρέπει να ληφθεί στο πλαίσιο της Κοινής Εξωτερικής Πολιτικής και της Πολιτικής Ασφαλείας (ΚΕΠΠΑ) και όχι μόνον από την Επιτροπή.

(1) ΕΕ L 85 της 27.3.1997.
ΓΡΑΠΤΗ ΕΡΩΤΗΣΗ E-2422/98

υποβολή: Concepció Ferrer (PPE) προς το Συμβούλιο

(30 Ιουλίου 1998)

Θέμα: Ενέργειες κατά της θανατικής ποινής

Το Συμβούλιο Εξωτερικών Υποθέσεων ενέκρινε στο Λουξεμβούργο απόφαση για την εντατικοποίηση της διεθνους εκστρατείας κατά της θανατικής ποινής, που αποτελεί βασική παραβίαση των ανθρωπίνων δικαιωμάτων. Η Ένωση έχει συνεπώς αποφασίσει να εργαστεί για την οικουμενική κατάργηση της θανατικής ποινής, απευθύνοντας έκκληση για τον προοδευτικό περιορισμό της εφαρμογής της.

Έχοντας υπόψη ότι η έκκληση αυτή θα απευθυνθεί στις χώρες εκείνες που εξακολουθούν να εφαρμόζουν την θανατική ποινή, μπορεί το Συμβούλιο να μας πληροφορήσει εάν, σύμφωνα με την ανωτέρω απόφαση, θα γίνει ανάλογη έκκληση και προς τις Ηνωμένες Πολιτείες;

Απάντηση

(9 Νοεμβρίου 1998)

Το Ευρωπαϊκό Συμβούλιο αποφάσισε να εντείνει τις διεθνείς του ενέργειες κατά της θανατικής ποινής, ως αναπόσπαστο τμήμα της πολιτικής του για τα ανθρώπινα δικαιώματα. Η ΕΕ θα καταβάλει προσπάθειες για την οικουμενική κατάργηση της θανατικής ποινής, έναν πολιτικό στόχο που υποστηρίζεται θερμά από όλα τα κράτη μέλη.

Στις 29 Ιουνίου 1998, το Συμβούλιο καθόρισε εσωτερικές κατευθυντήριες γραμμές για τα διαβήματα που θα αναλάβει κατά της θανατικής ποινής προς τρίτες χώρες καθώς και σε διεθνή φόρουμ. Προκειμένου να επιτευχθεί ο πρωταρχικός στόχος της κατάργησης, η ΕΕ θα ζητήσει τον σταδιακό περιορισμό της θανατικής ποινής, όπου εξακολουθεί να ισχύει, και θα επιμείνει ώστε αυτή να εκτελείται σύμφωνα με τους στοιχειώδεις κανόνες. Επίσης θα ασκήσει πίεση, όπου είναι σκόπιμο, για την εισαγωγή "μορατόριουμ".

Η ΕΕ εξέθεσε την πολιτική της όσον αφορά τη θανατική ποινή σε υπόμνημα που υπέβαλε στην 53η Γενική Συνέλευση των Ηνωμένων Εθνών· επίσης, έχει παρέμβει σε συγκεκριμένες περιπτώσεις και αναλάβει σχετικά διαβήματα προς τις αρχές των Ηνωμένων Πολιτειών.
ΓΡΑΠΤΗ ΕΡΩΤΗΣΗ E-2233/98

υποβολή: MaLou Lindholm (V) προς το Συμβούλιο

(16 Ιουλίου 1998)

Θέμα: Επεξεργασία ρέγγας με τη μέθοδο της ζύμωσης

Από 1ης Ιουλίου 1998, η ρέγγα που έχει υποστεί ζύμωση θα υπόκειται στους ίδιους κανόνες όπως και τα άλλα προϊόντα ιχθύων στην ΕΕ. Αυτό σημαίνει ότι δεν θα επιτρέπεται η διατήρηση της ρέγγας, που πρόκειται να πωληθεί σε καταστήματα τροφίμων, σε παλαιά ξύλινα βαρέλια, μέθοδος που χρονολογείται από το 1500, ούτε θα επιτρέπεται η επεξεργασία της σε χώρους με ξύλινα πατώματα, όπως σε παλιά λεμβοστάσια. Αυτό συνεπάγεται την εξαφάνιση χιλιόχρονου επαγγέλματος και παράδοσης στη Σουηδία. Ιδιαίτερα δύσκολη γίνεται η κατάσταση για τους ντόπιους μικρούς παραγωγούς. Η ΕΕ υποστηρίζει την επικουρικότητα και ισχυρίζεται ότι δεν ασχολείται με λεπτομέρειες, αλλά στην πράξη κάνει το αντίθετο.

Πιστεύει το Συμβούλιο ότι η εν λόγω λεπτομερής ρύθμιση συμβιβάζεται με την επικουρικότητα; Εάν όχι, προτίθεται το Συμβούλιο να καταργήσει την οδηγία για τη ρέγγα που έχει υποστεί ζύμωση;
ΓΡΑΠΤΗ ΕΡΩΤΗΣΗ E-2228/98

υποβολή: Kirsi Piha (PPE) προς την Επιτροπή

(16 Ιουλίου 1998)

Θέμα: Πάγωμα των προοριζομένων για επιδοτήσεις κονδυλίων του προϋπολογισμού

Το Δικαστήριο των Ευρωπαϊκών Κοινοτήτων έχει παγώσει τα προοριζόμενα για κοινωνικές επιδοτήσεις κονδύλια της Επιτροπής με το σκεπτικό ότι στερούνται νομικής βάσης λόγω του ότι τα προγράμματα αυτά βοήθειας δεν έχουν εγκριθεί από το Συμβούλιο Υπουργών. Εν τούτοις, τα προγράμματα αυτά είναι, κατά γενική ομολογία, ιδιαίτερα σημαντικά για την Ευρώπη των πολιτών.

Πόσα και ποιά έργα θα στερηθούν των επιδοτήσεων ένεκα της εξέλιξης αυτής; Για ποιά έργα μπορεί να εξασφαλισθεί η έγκριση του Συμβουλίου.

Απάντηση του κ. Liikanen εξ ονόματος της Επιτροπής

(17 Σεπτεμβρίου 1998)

Σύμφωνα με τη διοργανική συμφωνία για τις νομικές βάσεις και την εφαρμογή του προϋπολογισμού και την ad hoc συμφωνία για το 1998 που θεσπίστηκε στις 17 Ιουλίου 1998 η Επιτροπή επέτρεψε στις 29 Ιουλίου συνέχιση του κονδυλίου B3-4109 Μέτρα για την καταπολέμηση της βίας εις βάρος των παιδιών, των εφήβων και των γυναικών.

Το Συμβούλιο και η Επιτροπή ανέφεραν επίσης από κοινού ότι όσον αφορά την καταπολέμηση του κοινωνικού αποκλεισμού το Συμβούλιο κρίνει ότι η συνθήκη του Άμστερνταμ, μόλις επικυρωθεί, θα παράσχει τα μέσα για την καθιέρωση των απαιτούμενων νομικών βάσεων. Η Επιτροπή θα εξετάσει τον τρόπο με τον οποίο αναπροσδιορίζοντας τα μέτρα που καλύπτονται από τα κονδύλια προϋπολογισμού B3-4101 Συνεργασία με τις φιλανθρωπικές οργανώσεις, B3-4102 Προπαρασκευαστικές ενέργειες για την ενθάρρυνση της συνεργασίας μεταξύ των κρατών μελών για την καταπολέμηση του κοινωνικού αποκλεισμού και B3-4116 Συνεργασία με τις μη κυβερνητικές οργανώσεις και ενώσεις για την καταπολέμηση του κοινωνικού αποκλεισμού θα τα καταστήσει να αποτελέσουν βάση για νέα κοινοτική δράση.

Επιπλέον, η Επιτροπή αποφάσισε ήδη στις 14 Ιουλίου 1998 να αποδεσμεύσει τα κονδύλια B3-4106 Άτομα με ειδικές ανάγκες, B3-4113 Δράση ένταξης υπέρ των προσφύγων, B3-4114 Μέτρα για την καταπολέμηση του ρατσισμού, της ξενοφοβίας και του αντισημιτισμού.

Για το κονδύλιο B3-4304 Υγεία και ευζωία η Επιτροπή περιμένει την θέσπιση της νομικής βάσης. Τα μόνα κονδύλια στον τομέα της κοινωνικής αρωγής για τα οποία δεν έχει βρεθεί ακόμη λύση είναι τα κονδύλια B3-4108 Μέτρα υπέρ της οικογένειας και των παιδιών και B3-440 Καταπολέμηση ναρκωτικών.
ΓΡΑΠΤΗ ΕΡΩΤΗΣΗ E-2224/98

υποβολή: Kirsi Piha (PPE) προς το Συμβούλιο

(16 Ιουλίου 1998)

Θέμα: Κατάσταση στο Θιβέτ και χάραξη κοινής κοινοτικής πολιτικής για την εν λόγω χώρα

Κατά την επίσκεψη του πολιτικού και πνευματικού ηγέτη του Θιβέτ Δαλάϊ Λάμα στην Φινλανδία, στις 19 Ιουνίου, συζητήθηκαν το ενδεχόμενο της χάραξης μιας κοινής πολιτικής για την εν λόγω χώρα και οι προθέσεις της ΕΕ εν σχέση με το θέμα αυτό. Η εφαρμογή μιας κοινής πολιτικής θα καθιστούσε δυνατές, αφενός, την άμεση επέμβαση της διεθνούς κοινότητας στο Θιβέτ με στόχο την βελτίωση της κατάστασης στον τομέα των δικαιωμάτων του ανθρώπου και, αφετέρου, την άσκηση πίεσης και από την Κοινότητα για εντατικοποίηση των διαπραγματεύσεων μεταξύ Κίνας και Θιβέτ.

Έχει εξετάσει το Συμβούλιο το ενδεχόμενο της χάραξης μιας κοινής κοινοτικής πολιτικής για το Θιβέτ; Εάν ναι, ποίοι είναι σε γεννικές γραμμές οι στόχοι της;

Απάντηση

(22 Οκτωβρίου 1998)

Όπως γνωρίζει η Αξιότιμη Κυρία κ. Βουλευτής, πραγματοποιήθηκε - μεταξύ 1ης και 10ης Μαΐου 1998 - στο Θιβέτ αποστολή της Τρόϊκας των εν Πεκίνω Πρεσβευτών της ΕΕ η έκθεση της οποίας δημοσιεύθηκε στις 19 Ιουνίου.

Τη στιγμή αυτήν εξετάζεται από το Συμβούλιο ποιές ενέργειες πρέπει να επακολουθήσουν ως αποτέλεσμα αυτής της αποστολής.

Το Συμβούλιο δεν θα παύσει, στα πλαίσια του διμερούς διαλόγου για τα ανθρώπινα δικαιώματα να τονίζει στην Κίνα τη μέριμνά του για τις εθνικές μειονότητες, μη εξαιρουμένων των του Θιβέτ.
ΓΡΑΠΤΗ ΕΡΩΤΗΣΗ E-2749/98

υποβολή: Hiltrud Breyer (V) προς την Επιτροπή

(3 Σεπτεμβρίου 1998)

Θέμα: Ευρωπαïκό εθελοντικό έτος για τους νέους

Θεωρεί η Επιτροπή ότι η συμμετοχή σε ένα ευρωπαϊκό εθελοντικό έτος για τους νέους αποτελεί ενδεχομένως δυνατότητα και εναλλακτική λύση σε ό,τι αφορά τη στρατιωτική και άλλη θητεία στα μεμονωμένα κράτη μέλη; Ποιές προσπάθειες καταβάλλει η Επιτροπή ως προς το θέμα αυτό;

Απάντηση της κ. Cresson εξ ονόματος της Επιτροπής

(16 Οκτωβρίου 1998)

Όπως γνωρίζετε, τα θέματα τα οποία αφορούν υποχρεώσεις στρατιωτικής ή εναλλακτικής θητείας υπάγονται στην αρμοδιότητα των κρατών μελών και εναπόκειται στα κράτη μέλη να αποφασίσουν εάν οι περίοδοι εθελοντικής εργασίας απαλλάσσουν τους πολίτες τους από τις υποχρεώσεις τους απέναντι στο νόμο. Όπως αναφέρεται στην απόφαση με την οποία θεσπίζεται το κοινοτικό πρόγραμμα δράσης "Ευρωπαϊκή εθελοντική υπηρεσία των νέων"(1):"Οι δραστηριότητες ευρωπαϊκής εθελοντικής υπηρεσίας δεν υποκαθιστούν τη στρατιωτική θητεία, τις εναλλακτικές μορφές θητείας που προβλέπονται ειδικότερα για τους αντιρρησίες συνείδησης και την υποχρεωτική πολιτική θητεία που υπάρχουν σε πολλά κράτη μέλη".

Ωστόσο η Επιτροπή αναγνωρίζει τη σκοπιμότητα της ερώτησης και συνειδητοποιεί την ανάγκη για αποσαφήνιση των διάφορων προσεγγίσεων που έχουν υιοθετηθεί από τα κράτη μέλη όσον αφορά τη στρατιωτική θητεία. Κατά τη διάρκεια της διαδικασίας συνδιαλλαγής που προηγήθηκε από την έγκριση της απόφασης σχετικά με το πρόγραμμα για την ευρωπαϊκή εθελοντική υπηρεσία, η Επιτροπή συμφώνησε να αναθέσει την εκπόνηση εμπεριστατωμένης μελέτης σχετικά με τις ισχύουσες διατάξεις στα διάφορα κράτη μέλη. Ο στόχος θα είναι η διευκόλυνση του διαλόγου όσον αφορά τη σχέση μεταξύ της ευρωπαϊκής εθελοντικής υπηρεσίας και των διάφορων επιλογών εναλλακτικής στρατιωτικής θητείας.

(1) ΕΕ L 214 της 31.7.1998.
ΓΡΑΠΤΗ ΕΡΩΤΗΣΗ E-1841/98

υποβολή: James Moorhouse (ELDR) προς την Επιτροπή

(12 Ιουνίου 1998)

Θέμα: Λιβανέζοι κρατούμενοι στη Συρία

Ποιά μέτρα πίεσης χρησιμοποιεί η Επιτροπή κατά τις διαπραγματεύσεις της ευρομεσογειακής συμφωνίας σύνδεσης με τη Συρία για να παροτρύνει την κυβέρνηση της Συρίας να ελευθερώσει τους 250 λιβανέζους κρατούμενους που κρατούνται ακόμη στις φυλακές;

Απάντηση του κ. Marín εξ ονόματος της Επιτροπής

(9 Ιουλίου 1998)

Τα θέματα σχετικά με τα δικαιώματα του ανθρώπου όπως τα οποία υπέδειξε το Αξιότιμο Μέλος του Κοινοβουλίου τα χειρίζονται οι συριακές αρχές στο πλαίσιο της εξωτερικής πολιτικής και της κοινής ασφάλειας με την οποία η Επιτροπή συνεργάζεται πλήρως.

Πράγματι, η Επιτροπή που ευρίσκεται στο στάδιο των διαπραγματεύσεων για μια ευρωμεσογειακή συμφωνία συνεργασίας με την συριακή κυβέρνηση, δεν διαθέτει αυτήν τη στιγμή ανάλογα νομικά όργανα με αυτά που προβλέπονται από τις ευρωμεσογειακές συμφωνίες συνεργασίας που να της επιτρέπουν να επέμβει στο θέμα του σεβασμού των δικαιωμάτων του ανθρώπου.

Πράγματι, οι οικονομικές και εμπορικές σχέσεις μεταξύ της Κοινότητας και της Συρίας διέπονται από τη συμφωνία συνεργασίας που είχε συναφθεί το 1978 μεταξύ των δύο μερών την οποία θα υποκαταστήσει η ευρωμεσογειακή συμφωνία συνεργασίας όταν συναφθεί και επικυρωθεί.

Στο πλαίσιο των διαπραγματεύσεων για τη συμφωνία αυτή, η Επιτροπή προβλέπει πολλές διατάξεις, κυρίως στο προοίμιο που θα υπενθυμίζει την προσήλωση των δύο μερών στον σεβασμό των δικαιωμάτων του ανθρώπου, των δημοκρατικών αρχών και της οικονομικής ελευθερίας ως θεμέλιο της διμερούς συνεργασίας. Εξάλλου, όπως στις συμφωνίες που έχουν συναφθεί με την Τυνησία, το Μαρόκο ή την Ιορδανία, η Επιτροπή δηλώνει ότι η συμφωνία θα ενσωματώσει στο άρθρο 2 μια ρήτρα που να υποδηλώνει ότι "ο σεβασμός των δημοκρατικών αρχών και των θεμελιωδών δικαιωμάτων του ανθρώπου όπως αναφέρονται στην παγκόσμια διακήρυξη των δικαιωμάτων του ανθρώπου εμπνέει τις εσωτερικές και διεθνείς πολιτικές της Κοινότητας και της Συρίας και αποτελεί ένα ουσιαστικό στοιχείο της συμφωνίας".
ΓΡΑΠΤΗ ΕΡΩΤΗΣΗ E-2141/98

υποβολή: Graham Watson (ELDR) προς το Συμβούλιο

(14 Ιουλίου 1998)

Θέμα: Διεθνές ποινικό δικαστήριο

Στο πλαίσιο των διεξαγομένων διαπραγματεύσεων για την σύσταση μονίμου διεθνούς ποινικού δικαστηρίου, προτίθεται το Συμβούλιο να υποστηρίξει τις ενέργειες που έχουν ως στόχο να χαρακτηρισθεί ως έγκλημα πολέμου η στράτευση και η χρησιμοποίηση παιδιών κάτω των 15 ετών σε πολεμικές επιχειρήσεις;

Απάντηση

(22 Οκτωβρίου 1998)

1. Το Συμβούλιο εκτιμά τα μέγιστα την ευόδωση της Διάσκεψης της Ρώμης για την ίδρυση διεθνούς ποινικού δικαστηρίου, την οποία θεωρεί ιστορικής σημασίας επίτευγμα που προοιωνίζεται έναν ασφαλέστερο και δικαιότερο κόσμο.

Η Ευρωπαϊκή Ένωση υποστηρίζει πλήρως τα πορίσματα της Διάσκεψης της Ρώμης τα οποία απηχεί ο οργανισμός, που εγκρίθηκε από τη συντριπτική πλειοψηφία των συμμετασχόντων κρατών στις 17 Ιουλίου 1998, και θέτει τις βάσεις ενός αποτελεσματικού και αξιόπιστου δικαστηρίου, θεσμού που θα αποτελέσει φραγμό τόσο στην ατιμωρησία των ειδεχθέστερων εγκλημάτων όσο και στη διάπραξή τους. Το Συμβούλιο ευελπιστεί ότι θα πραγματοποιηθούν σύντομα οι εξήντα κυρώσεις οι απαιτούμενες για την έναρξη της λειτουργίας του δικαστηρίου.

2. Στα εγκλήματα πολέμου τα οποία ορίζει ο Οργανισμός του δικαστηρίου συγκαταλέγεται και η χρησιμοποίηση παιδιών σε ένοπλες συρράξεις, διακρατικές ή ενδοκρατικές. Σύμφωνα με τον ορισμό αυτόν, η στρατολόγηση και η επιστράτευση παιδιών κάτω των 15 ετών, προκειμένου να υπηρετήσουν στις εθνικές ένοπλες δυνάμεις στην περίπτωση διεθνούς ένοπλης σύρραξης, ή σε ένοπλες δυνάμεις ή ομάδες στην περίπτωση ένοπλης σύρραξης μη διεθνούς χαρακτήρος, ή η χρησιμοποίησή τους για ενεργό συμμετοχή σε εχθροπραξίες αποτελεί έγκλημα πολέμου εμπίπτον στη δικαιοδοσία του Δικαστηρίου. Η ΕΕ και τα κράτη μέλη χαιρετίζουν αυτό το αποτέλεσμα, αφού είχαν υποστηρίξει μια σαφή και πολύπλευρη απαγόρευση της χρησιμοποίησης παιδιών σε ένοπλες συρράξεις.

3. Το θέμα της συμμετοχής παιδιών σε ένοπλες συγκρούσεις αξίζει να καταλάβει σημαίνουσα θέση μεταξύ των διεθνών επιδιώξεων. Η ΕΕ υποστηρίζει εν προκειμένω με ζέση το έργο του Ειδικού Εκπροσώπου του ΓΓ των ΗΕ, ο οποίος έχει επιφορτισθεί με το θέμα αυτό. Η ΕΕ καλεί όλα τα κράτη να εφαρμόσουν πλήρως τα ισχύοντα διεθνή θέσμια και ελπίζει ότι μπορεί να επιτευχθεί σημαντική πρόοδος σχετικά με το προαιρετικό πρωτόκολλο για τη συμμετοχή παιδιών σε ένοπλες συγκρούσεις.

4. Η πλήρης προστασία των παιδιών αποτελεί γενικότερα έναν από τους πρωταρχικούς στόχους της πολιτικής ανθρωπίνων δικαιωμάτων της ΕΕ. Η Σύμβαση για τα δικαιώματα του παιδιού παρέχει πλήρες και ισχυρό έρεισμα για την προστασία αυτή, εξ ού και η ΕΕ προωθεί την εφαρμογή της.
ΓΡΑΠΤΗ ΕΡΩΤΗΣΗ E-1591/98

υποβολή: Klaus Lukas (NI) προς την Επιτροπή

(25 Μαΐου 1998)

Θέμα: Ουδετερότητα των υπαλλήλων της Επιτροπής

Ο επικεφαλής της αντιπροσωπείας της Ευρωπαϊκής Επιτροπής στη Βιέννη, κ. Wolfgang Streitenberger, σε μία διαφήμιση της εφημερίδας "Wirtschaftsblatt" στις 11 Μαρτίου 1998, αναφερόμενες στο έργο της εφημερίδας να ενημερώνει για τις ευρωπαϊκές πολιτικές δήλωσε: "Όλο και περισσότερες αποφάσεις σε θέματα οικονομικής πολιτικής λαμβάνονται στις Βρυξέλλες. Η εμπεριστατωμένη και ταχεία ενημέρωση σχετικά με τις αποφάσεις αυτές είναι όλο και πιο σημαντική για τους αυστριακούς φορείς λήψεως αποφάσεων. Με την εφημερίδα Wirtschaftsblatt μπορείτε να εξασφαλίσετε την καθημερινή σας ενημέρωση."

Μπορεί να μας πει η Επιτροπή:

1. Πώς συμβιβάζεται αυτή η ενέργεια της Επιτροπής στον εξαιρετικά ανταγωνιστικό χώρο των αυστριακών μέσων ενημέρωσης με την αρχή της ουδετερότητας των υπαλλήλων της Επιτροπής;

2. Ο κ. Streitenberger, ο οποίος προφανώς προέβη στην εν λόγω δήλωση υπό τη δημόσια ιδιότητά του, ενεργούσε εξ ονόματος της Επιτροπής;

3. Ποιά μέτρα προτίθεται να αναλάβει η Επιτροπή για το θέμα αυτό;

4. Πώς συμβιβάζει η Επιτροπή αυτήν την ενέργεια του εκπροσώπου της με το νέο "κώδικα συμπεριφοράς";

5. Πιστεύει η Επιτροπή ότι ο εκπρόσωπός της στη Βιέννη, μετά από αυτή την μονόπλευρη ενέργεια μπορεί να εξακολουθήσει να εκπροσωπεί τα συμφέροντα της Επιτροπής σε άλλα ανταγωνιστικά έντυπα μέσα ενημέρωσης;

6. Πρόκειται η Επιτροπή να υποστηρίξει τη διαφήμιση και άλλων αυστριακών εντύπων, τα οποία παρέχουν εκτενή ενημέρωση για θέματα της ΕΕ;

7. Πότε προτίθεται ο επικεφαλής της αντιπροσωπείας της Ευρωπαϊκής Επιτροπής στη Βιέννη, κ. Wolfgang Streitenberger, να υποστηρίξει, επί παραδείγματι, τη συνδρομή στην εφημερίδα Neue Freie Zeitung, η οποία προσφέρει ενημέρωση γύρω από θέματα ΕΕ;

Απάντηση του κ. Oreja εξ ονόματος της Επιτροπής

(4 Αυγούστου 1998)

Ο επικεφαλής της αντιπροσωπείας της Επιτροπής στην Αυστρία δεν προέβη σε δήλωση στην ανεξάρτητη, μη ανήκουσα σε πολιτικό κόμμα ημερήσια εφημερίδα Wirtschaftsblatt με δική του πρωτοβουλία αλλά κατόπιν προσκλήσεως. Από τις 15 Ιανουαρίου 1997, 207 αυστριακοί παράγοντες διαμόρφωσης της κοινής γνώμης προέβησαν σε δηλώσεις με το ίδιο πνεύμα.

Το ίδιο είδος δηλώσεων μπορεί να δοθεί κατόπιν προσκλήσεως μέσω οποιουδήποτε άλλου μέσου ενημέρωσης το οποίο παρέχει ορθή και αντικειμενική ενημέρωση για την ευρωπαϊκή ολοκλήρωση και τις πολιτικές της Επιτροπής.

Η συμπεριφορά του διευθυντή της αντιπροσωπείας της Επιτροπής στην Αυστρία δεν απομακρύνεται σε καμιά περίπτωση από το πνεύμα του κώδικα συμπεριφοράς των υπαλλήλων της Επιτροπής "στην υπηρεσία του κοινού" ούτε από τους κανόνες του κανονισμού υπηρεσιακής κατάστασης τους οποίους καλείται να υπενθυμίζει ο εν λόγω κώδικας.
ΓΡΑΠΤΗ ΕΡΩΤΗΣΗ E-2431/98

υποβολή: Françoise Grossetête (PPE) προς την Επιτροπή

(30 Ιουλίου 1998)

Θέμα: Ερμηνεία του άρθρου 4 της Έκτης Οδηγίας ΦΠΑ

Ορισμένες εταιρείες προβαίνουν σε μακρόχρονη ενοικίαση οχημάτων, με συμβόλαια "ανοικτών βιβλίων" και με σκοπό τη συμμετοχή του ενοικιαστή στο οικονομικό αποτέλεσμα της ενοικίασης, ανάλογα με το πραγματικό κόστος της λειτουργίας των οχημάτων, το χρόνο χρησιμοποίησής τους και το προϊόν της ρευστοποίησης.

Σε περίπτωση κλοπής ή καταστροφής του ενοικιαζόμενου οχήματος, το συμβόλαιο προβλέπει τη γνωμάτευση ενός εμπειρογνώμονα, και διευκρινίζει ότι μόνο βάσει της αξίας που έχει καθορισθεί από την ασφαλιστική εταιρεία θα αποζημιωθεί η εταιρεία ενοικίασης. Διευκρινίζει επίσης ότι η εταιρεία ενοικίασης θα χρεώσει, κατόπιν τούτου τον ενοικιαστή με την πιθανή διαφορά μεταξύ της αξίας αποζημίωσης που έχει ορίσει ο εμπειρογνώμονας και της πραγματικής αξίας του οχήματος όπως εμφανίζεται στους λογαριασμούς της.

Αντίθετα, η εταιρεία ενοικίασης δεν δικαιούται ουδεμίας αποζημίωσης ακύρωσης της μίσθωσης που αντιστοιχεί στην αξία των αλήκτων ενοικιάσεων και που θα μπορούσε να έχει λάβει η εταιρεία εάν είχε ολοκληρωθεί το συμβόλαιο.

Θα ήθελα, η Ευρωπαϊκή Επιτροπή να επιβεβαιώσει ότι η αποζημίωση που καταβάλλεται στην εταιρεία ενοικίασης, ανάλογα με την αξία του κλαπέντος ή κατεστραμμένου οχήματος, όπως έχει καθορισθεί από τον εμπειρογνώμονα δεν εμπίπτει στο πεδίο εφαρμογής του ΦΠΑ όπως ορίζεται στο άρθρο 4 της έκτης οδηγίας.

Θα ήθελα επίσης η Επιτροπή να βεβαιώσει ότι στο πλαίσιο του άρθρου 11Α Ι της έκτης οδηγίας, οι αποζημιώσεις δεν έχουν καμία άμεση σχέση με το συμβόλαιο ενοικίασης και δεν μπορούν να διαχωρισθούν σε υπερτιμολόγηση με στόχο την εξασφάλιση της οικονομικής ισορροπίας των κοινών παροχών μεταξύ των μερών και, ως εκ τούτου, ότι οι αποζημιώσεις δεν πρέπει να υπόκεινται σε ΦΠΑ.

Απάντηση του κ. Monti εξ ονόματος της Επιτροπής

(5 Οκτωβρίου 1998)

Η Επιτροπή συμφωνεί ότι η αποζημίωση που καταβάλλεται από τις ασφαλιστικές εταιρείες έπειτα από την πραγματοποίηση του ασφαλισμένου κινδύνου, δεν μπορεί να λογίζεται ως αμοιβή για παροχή υπηρεσιών και, ως εκ τούτου, δεν εμπίπτει στο πεδίο εφαρμογής του ΦΠΑ.

Όσον αφορά το ποσό που χρεώνεται στον μισθωτή όταν η αποζημίωση που καταβάλλεται από την ασφαλιστική εταιρία στην εταιρεία μίσθωσης είναι χαμηλότερη από την πραγματική αξία, όπως εμφανίζεται στους λογαριασμούς της τελευταίας, είναι σαφές ότι δεν αποτελεί αμοιβή για την παροχή υπηρεσιών από την εταιρεία μίσθωσης. Η καταβολή από τον μισθωτή βασίζεται σε εξωτερικό γεγονός (το γεγονός της κλοπής, καταστροφής, απώλειας ή ατυχήματος του οχήματος) και δεν σχετίζεται με τη φορολογητέα πράξη της μίσθωσης του οχήματος. Ως εκ τούτου, η καταβολή αποζημίωσης από τον ενοικιαστή στην εταιρεία μίσθωσης δεν μπορεί να λογίζεται ως αμοιβή για την παροχή υπηρεσιών και δεν εμπίπτει στο πεδίο εφαρμογής του ΦΠΑ.